ಮೋಡಿ ಮಾಡಿತು ‘ಖಾಕಿ’ ಹಾಡಿನ ಲಿರಿಕಲ್ ಕಂ ಮೇಕಿಂಗ್ ವೀಡಿಯೋ!

ತರುಣ್ ಶಿವಪ್ಪ ನಿರ್ಮಾಣ ಮಾಡಿರುವ ಖಾಕಿ ಚಿತ್ರ ಹಂತ ಹಂತವಾಗಿ ತನ್ನ ಕ್ರಿಯೇಟಿವಿಟಿಯಿಂದಲೇ ಪ್ರೇಕ್ಷಕರನ್ನು ಸೆಳೆದುಕೊಳ್ಳುತ್ತಾ ಬರುತ್ತಿದೆ. ಈಗಾಗಲೇ ಟೀಸರ್ ಮೂಲಕ ಸಖತ್ ಆಗಿಯೇ ಸೌಂಡು ಮಾಡುತ್ತಿರೋ ಖಾಕಿ ಇದೀಗ ಪ್ರತೀ ಪಡ್ಡೆ ಹುಡುಗರ ಆತ್ಮ ನಿವೇದನೆಯಂಥಾ ಮಜವಾದ ಹಾಡೊಂದರ ಮೂಲಕ ಮತ್ತೆ ಸುದ್ದಿ ಕೇಂದ್ರಕ್ಕೆ ಬಂದಿದೆ. ಈ ಮೂಲಕವೇ ಯೋಗರಾಜ ಭಟ್ ಮತ್ತೆ ತಮ್ಮ ಲವಲವಿಕೆಯ ಶೈಲಿಯ ಹಾಡಿನ ಮೋಡಿ ಹಾಕಿದ್ದಾರೆ. ಈ ಹಾಡಿನ ಲಿರಿಕಲ್ ಕಂ ಮೇಕಿಂಗ್ ವೀಡಿಯೋವನ್ನು ಇದೀಗ ಚಿತ್ರತಂಡ ಬಿಡುಗಡೆಗೊಳಿಸಿದೆ.

ಇದೀಗ ‘ಪ್ರತ್ರಿಯೊಬ್ಬ ಹುಡುಗನ ಹಿಂದೆ ಹುಡುಗಿ ಇರ್ತಾಳಂತೆ, ಅವರಿಂದ ಹುಡುಗರ ಜೀವ್ನ ಚೆನ್ನಾಗಿರ್ತಾದಂತೆ’ ಎಂಬ ಲಿರಿಕಲ್ ವೀಡಿಯೋ ಸಾಂಗ್ ಬಿಡುಗಡೆಯಾಗಿದೆ. ಒಂದೇ ಸಲಕ್ಕೆ ಇಷ್ಟವಾಗಿ ಬಿಡುವಂಥಾ ಈ ಹಾಡನ್ನು ಯೋಗರಾಜ್ ಭಟ್ ಬರೆದಿದ್ದಾರೆ. ಯುವ ಸಮುದಾಯದ ತವಕ ತಲ್ಲಣಗಳನ್ನು ತೆಳು ಉಡಾಫೆಯ ಧಾಟಿಯಲ್ಲಿ ಅಕ್ಷರವಾಗಿಸೋದು ಯೋಗರಾಜ್ ಭಟ್ ಅವರಿಗೆ ಒಲಿದಿರುವ ಕಲೆ. ಈ ಹಾಡಿನ ಮೂಲಕ ಅದು ಮತ್ತೊಮ್ಮೆ ಮಿರುಗಿದೆ. ನವೀನ್ ಸಜ್ಜು ಹಾಡಿರುವ ಈ ಹಾಡು ರಿತ್ವಿಕ್ ಮುರಳೀಧರ್ ಅವರ ಸಂಗೀತ ಸಂಯೋಜನೆಯಲ್ಲಿ ಚೆಂದಗೆ ಮೂಡಿ ಬಂದಿದೆ.

ಎಲ್ಲರಿಗೂ ಇಷ್ಟವಾಗುವಂಥಾ ಈ ಹಾಡು ರೂಪುಗೊಂಡಿರೋ ರೀತಿಯನ್ನು ಜಾಹೀರು ಮಾಡುವಂಥಾ ಈ ಮೇಕಿಂಗ್ ಕಂ ಲಿರಿಕಲ್ ವೀಡಿಯೋಗೆ ಪ್ರೇಕ್ಷಕರ ಕಡೆಯಿಂದಲೂ ವ್ಯಾಪಕ ಪಾಸಿಟಿವ್ ಪ್ರತಿಕ್ರಿಯೆಗಳೇ ಕೇಳಿ ಬರುತ್ತಿವೆ. ಈ ವೀಡಿಯೋದಲ್ಲಿ ಸದರಿ ಹಾಡಿಗೆ ಅದು ಹೇಗೆ ದೃಷ್ಯ ರೂಪ ಕೊಡಲಾಗಿದೆ ಎಂಬ ಮಜವಾದ ಝಲಕ್‍ಗಳಿದ್ದಾವೆ. ಈ ಮೂಲಕವೇ ಚಿರಂಜೀವಿ ಸರ್ಜಾ ಮತ್ತು ತಾನ್ಯಾ ಹೋಪ್ ರೊಮ್ಯಾಂಟಿಕ್ ಕಾಗಿ ಕಾಣಿಸಿಕೊಂಡಿರೋ ರೀತಿಯ ತುಣುಕುಗಳೂ ಕಾಣಿಸಿಕೊಂಡಿವೆ. ಇದೆಲ್ಲವೂ ಖಾಕಿಯತ್ತ ಹೊತ್ತಿಕೊಂಡಿರೋ ಕುತೂಹಲ ಮತ್ತಷ್ಟು ಕಾವಿಗೊಡ್ಡಿಕೊಳ್ಳುವಂತೆ ಮಾಡುವಂತಿದೆ.

ಇದು ತರುಣ್ ಟಾಕೀಸ್ ಮೂಲಕ ತರುಣ್ ಶಿವಪ್ಪ ನಿರ್ಮಾಣ ಮಾಡಿರುವ ಚಿತ್ರ. ಖಾಕಿ ಅಂದಾಕ್ಷಣ ಇದು ಪೊಲೀಸ್ ಕಥೆ ಇರಬಹುದಾ ಎಂಬ ಕುತೂಹಲ ಹುಟ್ಟಿಕೊಂಡಿತ್ತು. ಅದೀಗ ನಾನಾ ದಿಕ್ಕುಗಳಲ್ಲಿ ಚದುರಿಕೊಂಡಿದೆ. ಈ ಚಿತ್ರದಲ್ಲಿ ಚಿರಂಜೀವಿ ಸರ್ಜಾ ಈ ವರೆಗೆ ನಟಿಸಿರದಂಥಾ ಹೈ ವೋಲ್ಟೋಜ್ ಆಕ್ಷನ್ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದಾರೆಂಬ ಮಾಹಿತಿ ಈ ಹಿಂದೆಯೇ ಜಾಹೀರಾಗಿತ್ತು. ನವೀನ್ ರೆಡ್ಡಿ ನಿರ್ದೇಶನ ಮಾಡಿರೋ ಈ ಚಿತ್ರದಲ್ಲಿ ಚಿರು ಮತ್ತು ತಾನ್ಯಾ ಜೋಡಿ ಅದೆಷ್ಟು ರೊಮ್ಯಾಂಟಿಕ್ ಮೂಡಲ್ಲಿ ಮುದ್ದು ಮುದ್ದಾಗಿ ನಟಿಸಿದ್ದಾರೆಂಬುದನ್ನು ಈ ಹಾಡಿನ ಲಿರಿಕಲ್ ಕಂ ಮೇಕಿಂಗ್ ವೀಡಿಯೋ ಅನಾವರಣಗೊಳಿಸಿದೆ. ಹೀಗೆ ಪ್ರತೀ ಹೆಜ್ಜೆಯಲ್ಲಿಯೂ ಗಮನ ಸೆಳೆಯುತ್ತಾ ಸಾಗುತ್ತಿರೋ ಈ ಚಿತ್ರವೀಗ ಬಿಡುಗಡೆಯತ್ತ ಮುಖ ಮಾಡಿದೆ.